99-jarige ouma terug skool toeEusebia Leonor Cordal (Foto: Skermgreep/YouTube) ŉ Vrou van Argentinië bekoor mense van oor die wêreld heen vir haar besluit om terug te gaan skool toe – op 99-jarige ouderdom. Eusebia Leonor Cordal moes as jong meisie die skool verlaat, berig Telecinco. Ná haar ma se afsterwe en ander familieprobleme, kon sy nie meer skool toe gaan nie. Sy het besluit om die Laerskool vir volwassenes in Laprida by te woon en haar opvoeding voort te sit. Sputnik News berig sy het as 98-jarige reeds besluit om terug te gaan skool toe en het nog nie een dag gemis nie. Een van haar onderwyseresse, Patricia, laai haar elke Dinsdag, Woensdag en Donderdag op vir skool. “Wanneer mens ouer word onthou mens nie meer so lekker nie. Ek ken die skedules baie goed, maar toe ek hier aangekom het, het ek alles vergeet – selfs hoe om te lees en skryf!” het Eusebia gesê. Sy kan nou weer lees en skryf en hoop om binnekort ook te leer hoe om rekenaars te gebruik. Haar storie is ŉ inspirasie vir talle sosialemediagebruikers.